  Майя Бывальцева 29-тӥ инвожоысен 6-тӥ пӧсьтолэзёзь Удмуртиетӥ факелэн бызёнъя «Бег мира-2018» эстафета ортчоз. Ужрадэ пыриськисьёс Дэбес, Эгра, Якшур-Бӧдья, Шаркан, Ижкар, Дэри, Кияса, Сарапул, Камбарка пыр мынозы. Со сярысь элькунысь Спортъя дасяськонъя центр ивортэ. 5-тӥ пӧсьтолэзе эстафетае пыриськисьёс Киясае вуозы. Ӵапак со нуналэ отын элькун гурт шудонъёс мынозы. Озьыен, быдэс Удмуртиысь спортсменъёс калыккуспо эстафетае пыриськыны, факелэн бызьыны яке сое киязы возьыны быгатозы, озьы быдэс дунеен огазе луонлы дурбасьтэмзэс возьматозы но спортын вормонъёс возьматыны мылкыдзэс ӝутозы. «Бег мира-2018» эстафета 12-тӥ инвожое Тюменьын кутскиз но 21-тӥ куарусёнэ Ставропольын йылпумъяськоз. Ужрадэ пыриськисьёс югыт дыръя ог-огзэс вошъяса ӝуась факелэн бызе. Командаен ӵош келясь автомобильёс мыно. Эстафеталэн ужпумез — вань калыклы одӥг дунневыл семья сямен тупаса улон понна луэмзэ возьматыны луонлык сётон. ВАТСАН «Бег мира» калыккуспо эстафета 1987-тӥ арын кылдытэмын. Россиын 1991-тӥ арысен ортчытъяське. Ужрадэ котькуд мылкыд карись пыриськыны быгатэ, адямилэсь арлыдзэ яке кужымзэ лыдэ уг басьто. Со понна ӝуатэм факелэз кӧня ке метр ке но нуыны яке киын возьыны кулэ. 2018-тӥ арын «Бег мира» 100-лэсь ос кунъёсын ортчоз, соос пӧлын Россия, Европаысь, Африкаысь, Лымшор но Шундыӝужан Азиысь кунъёс, Канада, США, Лымшор Корея, Япония, Австралия, Выль Зеландия, Аргентина, Мексика. Эстафеталэн огъя кузьдалаез 70 сюрс иськемлэсь трос, со пӧлысь 15 сюрс иськемез – Россиетӥ.  Тегъёс: Мерлык Спорт Ижкар Удмуртия капчиатлетика  